Megasoma

Megasoma er en slekt av biller som hører til familien skarabider (Scarabaeidae) i gruppen skarabider (Scarabaeoidea). Denne slekten, som lever i Amerika, inneholder noen av verdens største biller.

 Utseende 
Store til meget store biller (25-130 millimeter). Hannene av Megasoma actaeon og Megasoma elephas er blant verdens tyngste biller, og på slutten av larvestadiet er de omtrent dobbelt så tunge som det voksne insektet. Som vanlig blant hornbiller er hannene mye større enn hunnene og har lange horn på hodet og pronotum som hunnene mangler. Billen er svart, kroppen kan være kledt med fine, lyse hår slik at den virker fløyelsaktig gulbrun, men disse hårene slites etter hvert delvis bort. Kroppsformen er nærmest sylindrisk. Hannen har et langt og krumt horn på hodet, dette er litt oppoverbøyd. På pronotum er det en kraftig knøl eller kort horn på hver side, den kan også ha et tynt, gaffeldelt fremspring i midten.

 Levevis 
Hannene bruker hornene på hodet og pronotum til å kjempe om hunnene. De prøver å gripe motstanderen mellom hornet på hodet og det på pronotum, og vippe ham over på ryggen. Billene er svært sterke for sin størrelse.
Larvene lever i morken ved og bruker 1-2 år på utviklingen.
De voksne billene spiser gjerne råtnende frukt.

 Utbredelse 
Artene lever i Sør-Amerika og på noen av de karibiske øyene og nordover til det sørlige USA.

 Systematisk plassering 
Disse spektakulære billene er svært populære samleobjekter, og variasjonene mellom dem har blitt studert i mye større detalj enn hos de fleste andre biller. Dette har ført til at det i denne slekten er publisert ganske mange artsnavn, flere av disse er omstridte. Det er et kjent fenomen at grupper som er ettertraktet mellom samlere gjerne blir delt opp i flere "arter", dette øker tallet på saml-bare objekter.

 Ordenen biller, Coleoptera
 Underordenen Polyphaga
 Overfamilien skarabider, Scarabaeoidea
 Familien skarabider, (Scarabaeidae) Latreille, 1806 
 Underfamilien hornbiller, Dynastinae MacLeay, 1819
 Stammen Dynastini MacLeay, 1819
 Slekten Megasoma Kirby, 1825 – 18 arter, Mellom- og Sør-Amerika
 Underslekten Lycophontes
 Megasoma joergenseni Bruch, 1910
 Underslekten Megasoma (i snever forstand)
 Megasoma actaeon (Linnaeus, 1758)
 Megasoma anubis Chevrolat, 1836
 Megasoma gyas (Jablonsky in Herbst, 1785)
 Megasoma hermes Prandi, 2016
 Megasoma hyperion Prandi, Grossi & Vaz-de-Mello, 2020
 Megasoma mars (Reiche, 1852)
 Megasoma rex Prandi, 2018
 Megasoma typhon (Olivier, 1789)
 Megasoma vazdemelloi Prandi, 2018
 Megasoma elephas-gruppen
 Megasoma elephas (Fabricius, 1775)
 Megasoma nogueirai Morón, 2005
 Megasoma occidentalis Bolívar y Pieltain, Jiménez-Asúa & Martínez, 1963
 Megasoma svobodaorum Krajcik, 2009
 Megasoma bollei (Dechambre, 2006)
 Megasoma cedrosum Hardy, 1972
 Megasoma lecontei Hardy, 1972
 Megasoma pachecoi Cartwright, 1963
 Megasoma punctulatus Cartwright, 1952
 Megasoma sleeperi Hardy, 1972
 Megasoma thersites LeConte, 1861
 Megasoma vogti Cartwright, 1963

 Eksterne lenker 

 Bildegalleri over artene

Kategori:Hornbiller
Kategori:Biller formelt beskrevet i 1825
Kategori:Dyr formelt beskrevet av William Forsell Kirby